ET Euroopa Liidu Teataja C 322/12

Teade Hiina Rahvavabariigist pärit volframelektroodide importi käsitleva dumpinguvastase menetluse algatamise kohta

(2005/C 322/07)

Komisjon on saanud vastavalt ühenduse määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”, (1), viimati muudetud määrusega (EÜ) nr 461/2004 (2)) artiklile 5 kaebuse, kus väidetakse, et teatavate Hiina Rahvavabariigist (“vaatlusalune riik”) pärit volframelektroodide import toimub dumpinguhinnaga ning põhjustab seega ühenduse tootmisharule olulist kahju.

1. Kaebus

Kaebuse esitas 4. novembril 2005 Eurometaux (“kaebuse esitaja”) tootjate nimel, kes esindavad suurt osa, antud juhul enamat kui 25 %, ühenduse kõikidest teatavate volframelektroodide tootjatest.

2. Toode

Väidetavalt dumpinguhindadega müüdava toote all mõeldakse teatavaid Hiina Rahvavabariigist pärit volframelektroode, sealhulgas volframlatte ja -vardaid (v.a üksnes aglomeerimise teel saaduid), mis on või ei ole sobiva pikkusega juppideks lõigatud (“vaatlusalune toode”), mis liigitatakse tavaliselt KN-koodide ex 8101 95 00 ja ex 8515 90 90 alla. Need KN-koodid esitatakse ainult teavitamise eesmärgil.

3. Väited dumpingu kohta

Algmääruse artikli 2 lõike 7 sätteid silmas pidades hindas kaebuse esitaja Hiina Rahvavabariigi toote normaalväärtust, lähtudes hinnatasemest turumajanduslikus riigis, millele on osutatud punkti 5.1 alapunktis d. Väited dumpingu kohta põhinevad sel viisil arvutatud normaalväärtuse võrdlusel vaatlusaluse toote ekspordihindadega, kui seda müüakse ühendusse ekspordiks.

Sel alusel arvutatud dumpingumarginaal on märkimisväärne.

4. Väited tekitatud kahju kohta

Kaebuse esitaja on esitanud tõendeid, et vaatlusaluse toote import Hiina Rahvavabariigist on üldiselt suurenenud nii absoluutnäitajate kui turuosa poolest.

Väidetakse, et vaatlusaluse imporditava toote kogused ja hinnad on muude tagajärgede kõrval mõjutanud negatiivselt ühenduse tootmisharu turuosa, müüdud koguseid ja saadavat hinda, mille tagajärjel on ühenduse tootmisharu kannatanud olulist kahju nii üldise tulemuslikkuse kui ka finantsseisundi osas.

5. Menetluskord

Pärast nõuandekomiteega konsulteerimist leiab komisjon, et kaebus on esitatud kas ühenduse tootmisharu poolt või tema nimel ja et menetluse algatamist õigustab piisav hulk tõendusmaterjali ning algatab käesolevaga vastavalt algmääruse artiklile 5 uurimise.

5.1. Menetlus dumpingu ja kahju väljaselgitamiseks

Uurimisel määratakse kindlaks, kas Hiina Rahvavabariigist pärit vaatlusalune toode on dumpingtoode ning kas dumping on tekitanud kahju.

a) Väljavõtteline uuring

Pidades silmas menetluse osaliste ilmset suurt arvu, võib komisjon, lähtuvalt algmääruse artiklist 17, otsustada kohaldada väljavõttelist uuringut.

i) Hiina Rahvavabariigi eksportijate/tootjate väljavõtteline uuring

Et komisjon saaks otsustada, kas väljavõtteline uuring on vajalik, ja vajadusel valimi moodustada, palutakse käesolevaga kõigil eksportijatel/tootjatel või nende esindajatel endast teatada, võttes komisjoniga ühendust, ning esitada oma äriühingu või äriühingute kohta punkti 6 alapunkti b taandes i sätestatud tähtaja jooksul ja punktis 7 osutatud vormis järgmine teave:

— nimi, aadress, e-posti aadress, telefoni- ja faksinumber ning kontaktisik,

— käive kohalikus vääringus ning ajavahemikul 1. oktoober 2004 kuni 30. september 2005 ühendusse ekspordiks müüdud vaatlusaluse toote maht tonnides,

— käive kohalikus vääringus ning ajavahemikul 1. oktoober 2004 kuni 30. september 2005 siseturul müüdud vaatlusaluse toote maht tonnides,

— kas äriühing kavatseb taotleda individuaalset dumpingumarginaali (3) (individuaalseid dumpingumarginaale saavad taotleda vaid tootjad),

— äriühingu täpne tegevusala seoses vaatlusaluse toote tootmisega,

— kõigi vaatlusaluse toote tootmisse ja/või müüki (eksporti ja/või siseriiklikku müüki) kaasatud seotud äriühingute (4) nimed ja nende täpne tegevus,

— igasugune muu asjakohane teave, mis võiks komisjonile valimi koostamisel abiks olla,

— eespool nimetatud teabe esitamisega nõustub äriühing oma võimaliku kaasamisega valimisse. Kui äriühing kaasatakse valimisse, tähendab see, et temalt oodatakse küsimustiku täitmist ning nõusolekut sellega, et esitatud andmeid kohapeal kontrollitakse. Kui äriühing annab mõista, et ta ei ole nõus oma võimaliku kaasamisega valimisse, mõistetakse seda nii, et ta ei ole uurimisel koostööd teinud. Koostööst hoidumise tagajärjed on esitatud allpool punktis 8.

Et koguda teavet, mida ta peab eksportijate/tootjate valimi koostamiseks vajalikuks, võtab komisjon lisaks ühendust ka eksportiva riigi ametiasutustega ja mis tahes teadaolevate eksportijate/tootjate ühendustega.

ii) Valimi lõplik moodustamine

Kõik huvitatud pooled, kes soovivad valiku koostamiseks asjakohast teavet esitada, peavad seda tegema punkti 6 alapunkti b taandes ii sätestatud tähtaja jooksul.

Komisjon kavatseb valimi lõplikult koostada pärast seda, kui on nõu pidanud asjaomaste pooltega, kes on väljendanud oma soovi valimisse kaasamiseks.

Valimisse kaasatud äriühingud peavad vastama punkti 6 alapunkti b taandes iii sätestatud tähtaja jooksul küsimustikule ning tegema uurimise raames koostööd.

Kui piisavat koostööd ei saavutata, võib komisjon vastavalt algmääruse artikli 17 lõikele 4 ja artiklile 18 teha oma järeldused kättesaadavate faktide põhjal. Kättesaadavate faktide põhjal tehtud järeldus võib olla asjaomasele poolele ebasoodsam, nagu on selgitatud punktis 8.

b) Küsimustikud

Uurimise seisukohalt vajalike andmete saamiseks saadab komisjon küsimustikud ühenduse tootmisharule ja kõigile ühenduse tootjate ühendustele, väljavõttelisse uuringusse kaasatud Hiina Rahvavabariigi eksportijatele/tootjatele, kõigile eksportijate/tootjate ühendustele, importijatele, kõigile kaebuses nimetatud importijate ühendustele ja asjaomaste eksportivate riikide ametiasutustele.

Hiina Rahvavabariigi eksportijad/tootjad, kes taotlevad individuaalset dumpingumarginaali lähtuvalt algmääruse artikli 17 lõike 3 ja artikli 9 lõike 6 kohaldamisest, peavad täidetud küsimustiku esitama käesoleva teate punkti 6 alapunkti a taandes ii sätestatud tähtaja jooksul. Seega peavad nad taotlema küsimustikku käesoleva teate punkti 6 alapunkti a taandes i sätestatud tähtaja jooksul. Asjaomased isikud peaksid teadma, et kui eksportijate/tootjate suhtes kohaldatakse väljavõttelist uuringut, võib komisjon siiski otsustada neile individuaalset dumpingumarginaali mitte arvutada, kui eksportijate/tootjate hulk on nii suur, et individuaalne kontrollimine oleks põhjendamatult koormav ning takistaks uurimise õigeaegset lõpetamist.

c) Teabe kogumine ja poolte ärakuulamine

Kõigil huvitatud pooltel palutakse käesolevaga oma seisukohad teatavaks teha, esitada teavet, mida küsimustik ei hõlmanud, ning esitada täiendavat tõendusmaterjali. See teave ja täiendav tõendusmaterjal peab komisjonini jõudma punkti 6 alapunkti a taandes ii sätestatud tähtaja jooksul.

Peale selle võib komisjon huvitatud pooled ära kuulata, kui nad esitavad taotluse, milles nad näitavad, et neil on selleks konkreetsed põhjused.See taotlus tuleb esitada punkti 6 alapunkti a taandes iii sätestatud tähtaja jooksul.

d) Turumajandusriigi valik

Vastavalt algmääruse artikli 2 lõike 7 punktile a kavatsetakse Hiina Rahvavabariigi puhul normaalväärtuse määramisel valida asjakohaseks turumajandusriigiks Ameerika Ühendriigid. Huvitatud pooli kutsutakse käesolevaga üles selle valiku sobilikkust hindama tähtaja jooksul, mis on sätestatud punkti 6 alapunktis c.

e) Turumajanduslik staatus

Neile Hiina Rahvavabariigi eksportijatele/tootjatele, kes väidavad, et nad töötavad turumajanduslikes tingimustes ja kes selle kohta piisavalt tõendeid esitavad, s.t et nad vastavad kriteeriumidele, mis on sätestatud algmääruse artikli 2 lõike 7 punktis c, määratakse normaalväärtus vastavalt algmääruse artikli 2 lõike 7 punktile b. Eksportijad/tootjad, kellel on kavas esitada taotlus nõuetekohaselt põhjendatud väidetega, peavad seda tegema punkti 6 alapunktis d sätestatud tähtaja jooksul. Komisjon saadab taotluse vormid kõikidele kaebuses nimetatud eksportijatele/tootjatele Hiina Rahvavabariigis, kaebuses nimetatud eksportijate/tootjate ühendustele ning Hiina Rahvavabariigi ametiasutustele.

5.2. Ühenduse huvi hindamise menetlus

Vastavalt algmääruse artiklile 21 ja juhul, kui leitakse, et väited dumpingu ja seeläbi tekitatud kahju kohta on põhjendatud, otsustatakse, kas dumpinguvastased meetmed ei lähe ühenduse huvidega vastuollu. Sel põhjusel võivad ühenduse tootmisharu, importijad, neid esindavad ühendused, tarbijate esindajad ja tarbijaid esindavad ühendused, juhul kui nad tõestavad, et nende tegevuse ja vaatlusaluse toote vahel on objektiivne seos, punkti 6 alapunkti a taandes ii sätestatud üldtähtaegade jooksul endast teatada ja esitada komisjonile teavet. Pooled, kes on tegutsenud vastavalt eelmisele lausele, võivad punkti 6 alapunkti a taandes iii sätestatud tähtaja jooksul taotleda asja arutamist, tuues välja konkreetsed põhjendused, miks neid tuleks ära kuulata. Tuleb märkida, et mis tahes teavet, mis on esitatud vastavalt artiklile 21, võetakse arvesse üksnes juhul, kui see esitatakse koos faktiliste tõendusmaterjalidega.

6. Tähtajad

a) Üldtähtajad

i) Pooltele küsimustiku või teiste taotluse vormide taotlemiseks

Kõik huvitatud pooled peaksid taotlema küsimustikku või teisi taotluse vorme niipea kui võimalik, kuid mitte hiljem kui 10 päeva pärast käesoleva teate avaldamist Euroopa Liidu Teatajas.

ii) Pooltele endast teatamiseks, küsimustiku vastuste ja muu teabe esitamiseks

Kõik huvitatud pooled, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma kirjalikud seisukohad ja vastused küsimustikule või muu teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tuleb pöörata tähelepanu asjaolule, et enamiku algmääruses kehtestatud menetlusõiguste kasutamine eeldab seda, et huvitatud pool annab endast eespool nimetatud tähtaja jooksul teada.

Valimisse kaasatud äriühingud peavad esitama küsimustiku vastused punkti 6 alapunkti b taandes iii sätestatud tähtaja jooksul.

iii) Ärakuulamine

Peale selle võivad kõik huvitatud pooled sama 40päevase tähtaja jooksul taotleda komisjonilt ärakuulamist.

b) Väljavõttelise uuringu eritähtajad

i) Punkti 5.1 alapunkti a taandes i nimetatud teave peaks jõudma komisjonini 15 päeva jooksul pärast käesoleva teate avaldamist Euroopa Liidu Teatajas, võttes arvesse, et komisjon kavatseb asjaomaste isikutega, kes on väljendanud nõusolekut kuuluda valimisse, valimi lõpliku kindlaksmääramise asjus nõu pidada 21 päeva jooksul pärast käesoleva teate avaldamist Euroopa Liidu Teatajas.

ii) Igasugune muu asjakohe teave, mis puudutab punkti 5.1 alapunkti a taandes ii viidatud valimi koostamist, peab jõudma komisjonini 21 päeva jooksul pärast käesoleva teate avaldamist Euroopa Liidu Teatajas.

iii) Valimisse kaasatud poolte vastused küsimustikule peavad jõudma komisjonini 37 päeva jooksul alates kuupäevast, mil neile teatati valimisse kaasamisest.

c) Eritähtaeg turumajandusriigi valikuks

Uurimise pooled võivad esitada märkusi selle kohta, kas Ameerika Ühendriigid, mida kavatsetakse vastavalt käesoleva teate punkti 5.1 alapunktile d kasutada turumajandusriigina normaalväärtuse määramisel Hiina Rahvavabariigi puhul, on selleks sobiv. Need märkused peab komisjon saama 10 päeva jooksul pärast käesoleva teate avaldamist Euroopa Liidu Teatajas.

d) Eritähtaeg turumajandusriigi staatuse ja/või individuaalse kohtlemise taotluste esitamiseks

Nõuetekohaselt põhjendatud taotlused turumajandusriigi staatuse saamiseks (nagu nimetatud käesoleva teate punkti 5.1 alapunktis e) ja/või individuaalseks kohtlemiseks lähtuvalt algmääruse artikli 9 lõikest 5 peavad komisjonini jõudma 15 päeva jooksul pärast käesoleva teate avaldamist Euroopa Liidu Teatajas.

7. Kirjalikud esildised, küsimustiku vastused ja kirjavahetus

Kõik huvitatud poolte esildised ja taotlused tuleb esitada kirjalikus vormis (mitte elektroonilisel kujul, kui pole teisiti märgitud) ja neis tuleb märkida huvitatud poole nimi, aadress, e-posti aadress ning telefoni- ja faksinumbrid. Kõik huvitatud poolte kirjalikult esitatud konfidentsiaalsed ettepanekud, sealhulgas käesoleva teate alusel nõutav teave, vastused küsimustikele ja kirjavahetus, tuleb tähistada märkusega “Limited” (piiratud) (5) ning nendele lisatakse algmääruse artikli 19 lõike 2 kohane mittekonfidentsiaalne variant, mis tähistatakse märkusega “For inspection by interested parties” (tutvumiseks huvitatud pooltele).

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Koostööst hoidumine

Kui mõni huvitatud pool ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, siis võib vastavalt algmääruse artiklile 18 nii negatiivsed kui positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kasutamiseks kättesaadavatele faktidele. Kui huvitatud pool ei tee koostööd või teeb seda ainult osaliselt ja järeldused tehakse seetõttu vastavalt algmääruse artiklile 18 kättesaadavate faktide põhjal võib tulemus olla sellele poolele ebasoodsam kui juhul, kui ta oleks teinud koostööd.

9. Uurimise ajakava

Lähtuvalt algmääruse artikli 6 lõikest 9 viiakse uurimine läbi 15 kuu jooksul pärast käesoleva teate avaldamist Euroopa Liidu Teatajas. Vastavalt algmääruse artikli 7 lõikele 1 ei või ajutisi meetmeid tarvitusele võtta hiljem kui 9 kuud pärast käesoleva teate avaldamist Euroopa Liidu Teatajas.

(1) EÜT L 56, 6.3.1996, lk 1, viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12.).

(2) ELT L 77, 13.03.2004, lk 12.

(3) Individuaalset dumpingumarginaali võib taotleda algmääruse artikli 17 lõike 3 alusel äriühingute puhul, mis ei kuulu valimisse, algmääruse artikli 9 lõike 5 alusel, kui käsitletakse individuaalset kohtlemist üleminekujärgus mitteturumajanduslike riikide puhul, ning algmääruse artikli 2 lõike 7 punkti b alusel äriühingute puhul, kes taotlevad turumajanduslikku staatust. Tuleb arvesse võtta, et individuaalse kohtlemise taotluste puhul tuleb kohaldada algmääruse artikli 9 lõiget 5 ja turumajandusliku staatuse taotluste puhul kohaldada algmääruse artikli 2 lõike 7 punkti b.

(4) Seotud äriühingute mõistet on selgitatud komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, EÜT L 253, 11.10.1993, lk 1) artiklis 143.

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.